韻語答永叔內翰
作者：梅堯臣
朝代：宋

paragraphs: 世人作肥字，正如論饅頭。
厚皮雖然佳，俗物已可羞。
字法歎中絕，今將五十秋。
近日稍稍貴，追蹤慕前流。
曾未三數人，得與古昔儔。
古人皆能書，獨其賢者留。
後世不推此，但務於書求。
不知前日工，隨紙泯已休。
顔書苟不佳，世豈不寶收。
設如楊凝式，言且直節修。
又若李廷中，清慎實罕侔。
乃知愛其書，兼取爲人優。
豈書能存久，賢哲人焉廋。
非賢必能此，惟賢乃爲尤。
其餘皆泯泯，死去同馬牛。
大尹歐陽公，昨日喜疾瘳。
信筆寫此語，謂可忘病憂。
黄昏走小校，寄我東郭陬。
綴之輙成篇，聯以助吟謳。